Maroela Media - Wikipedia
Tipe webblad Nuus en kuierplek
Eienaar Maroela Media (Edms) Bpk
Maroela Media is 'n Afrikaanse digitale mediahuis wat nuus en 'n verskeidenheid ander inligting wat vir die Afrikaanssprekende en sy leefwêreld relevant is, publiseer. Maroela Media het in Februarie 2017 meer as 1,2 miljoen unieke besoekers gehad. Dié mediahuis is tans die grootste gratis Afrikaanse webwerf, en die grootste Afrikaanse webwerf (betaald en gratis) op die internet.
Maroela Media het op 29 Julie 2011 sy digitale deure vir die publiek geopen. Die mediahuis het ten doel om 'n gemeenskap van Afrikaanssprekendes op die internet te skep. In die eerste maand het 7 000 mense die webwerf besoek. In die maand Augustus 2014 het Maroela 850 000 unieke besoeke gehad. Teen 2017 het 637 500 persone die webwerf op 'n enkele dag, op 6 Februarie, besoek met 9 704 besoekers tegelykertyd op die webwerf. Volgens Effective Measure het Maroela Media in Maart 2017 1.6 miljoen unieke besoekers gehad en 14.6 miljoen bladsye bedien.
Volgens Susan Lombaard, uitvoerende hoof van Maroela Media, onderskei die mediaplatform hom op hierdie wyse:
Wat ons anders maak, is die ervaring wat ons vir lesers skep: nostalgie, 'n gevoel van behóórt, tuiskom, saam kuier in jou hartstaal. Ons gee nie net nuus nie; ons maak ons lesers deel van wie ons is.
Maroela Media publiseer 24 uur 'n dag nuus, elke dag van die jaar – insluitend naweke en vakansiedae. Die nuus is die gewildste inhoud van alle inhoud wat op Maroela Media gepubliseer word. Ander afdelings op Maroela Media sluit in sportnuus, resepte, Afrikaanse woorde, uitdrukkings en wenke, nuus uit die vermaakwêreld, goeie nuus, geestelike artikels, tegnologienuus en -artikels, meningstukke van meningsvormers in die Suid-Afrikaanse samelewing, lesersbriewe ensovoorts.
Maroela Media het 'n sterk Christelike fondasie en 'n streng redaksionele beleid. Kommentaar op Maroela word streng gemodereer om aan dié beginsels te voldoen.
Maroela beskik oor 'n gratis toepassing vir Android- en Apple-selfone waardeur gebruikers op hoogte van die nuutste nuusgebeure gehou word.
Maroela Media se radioproduksiehuis, Draadloos, verskaf gratis programinhoud aan Afrikaanse gemeenskapstasies. Draadloos bied ook opleidingsgeleenthede teen minimale koste en bevorder onderlinge samewerking tussen radiostasies. Vanaf November/Desember 2014 is daar ook twee radiostasies in die buiteland wat van dié programinhoud gebruik maak.
Maroela Media het ook sy eie geskenkwinkel waar Afrikaanse produkte verkoop word.
Maroela Media het in 2013 saam met Etiket Brand Design 'n silwer Pendoring ontvang as Beste Geïntegreerde Veldtog.
Maroela Media bied jaarliks in September 'n buitelugbioskoop aan by die Botaniese Tuin in Pretoria.
Maroela Media en WikipediaWysig
Maroela Media is besig met 'n projek om Afrikaans op Wikipedia uit te brei. Op 20 April 2016 het Maroela 'n artikel hieroor gepubliseer.
↑ 2,0 2,1 Tait, M. 2014. Maroela Media: kuier in jou hartstaal. DEKAT, November/Desember, pp. 56-57
↑ “Maroela Media Help bou aan 'n Afrikaanse Wikipedia Adéle Changuio (in af)”.
(af) Amptelike webwerf
(af) Maroela Media op Twitter
(af) Maroela Media op Facebook
(af) Maroela Media op YouTube
(af) Maroela Media op Instagram
Ontsluit van "https://af.wikipedia.org/w/index.php?title=Maroela_Media&oldid=1810655"
Last edited on 10 September 2018, at 21:48